मंगलवार को धारानौला से मकेड़ी पेट्रोल पंप तक चार पहिया वाहनों की लंबी कतार लग जाने से जाम लग गया। आड़े-तिरछे वाहनों के खड़े होने से आए दिन ऐसी ही स्थिति बन रही है। इसको लेकर यातायात पुलिस की तरफ से किए जा रहे इंतजामात की पोल खुल गई। जबकि पूर्व में एसएसपी पी रेणुका देवी की तरफ से जाम से तत्काल निपटने के निर्देश दिए जा चुके हैं। वहीं इसको लेकर यातायात पुलिस को भी 24 घंटे सक्रिय किया गया है। इसके बाद भी शहर में जाम की स्थिति से छुटकारा नहीं मिल पा रहा। मालूम हो कि यहां पर धारानौला टैक्सी स्टैंड के होने से भी स्थिति बेकाबू होती जा रही है। टैक्सी संचालकों की मनमानी से आम आदमी से लेकर मरीजों को भी परेशानी का सामना करना पड़ता है। मामले में जब एसएसपी पी रेणुका देवी से पूछा गया तो उनका कहना था कि जाम की स्थिति न बने इसके लिए यातायात पुलिस को सक्रियता से काम करने के निर्देश दिए गए हैं। इसमें जो भी लापरवाही करता मिलेगा उसके खिलाफ कड़ी कार्रवाई की जाएगी।